Na temelju članka 15. stavka 2. Zakona o javnoj nabavi (NN br. 120/16, 114/22, 84/26) u daljnjem tekstu: ZJN2016), članka 23. Statuta Poliklinike za bolesti dišnog sustava i Odluke o pravilima,  uvjetima i postupcima jednostavne nabave Grada Zagreba (Službeni glasnik Grada Zagreba 24/26) Upravno vijeće Poliklinike za bolesti dišnog sustava na 79. e-sjednici održanoj 18. rujna 2026.godine donijelo je

PRAVILNIK O PROVEDBI POSTUPAKA JEDNOSTAVNE NABAVE

I. OPĆE ODREDBE
Članak 1.
(1) Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuju se pravila, uvjeti i postupci jednostavne nabave robe, usluga i radova za potrebe javnog naručitelja Poliklinike za bolesti dišnog sustava (u daljnjem tekstu: Naručitelj).
Članak 2.
(1) Jednostavna nabava je nabava robe i usluga te provedba projektnih natječaja čija je procijenjena vrijednost nabave, bez poreza na dodanu vrijednost (PDV) manja od 50.000,00 eura te nabava radova čija je procijenjena vrijednost bez PDV-a manja od 100.000,00 eura (u daljnjem tekstu: jednostavna nabava).         

(2) Na postupke jednostavne nabave propisane ovim Pravilnikom ne primjenjuje se Zakon o javnoj
nabavi, osim:
ꟷ Članka 15. ZJN 2016 koji je integriran u Pravilnik i
ꟷ Onih dijelova i članaka ZJN 2016 na čiju se primjenu izričito poziva u ovom Pravilniku,
ꟷ Na značenje pojmova navedenih u ovom Pravilniku na odgovarajući način se primjenjuju
značenja pojmova iz ZJN 2016.
Članak 3.
(1) Ovim se Pravilnikom, sukladno članku 15. Zakona o javnoj nabavi (Narodne novine br. 120/16,
114/22 i 48/26; dalje: ZJN 2016) uređuju pravila:
     a. o poštivanju načela javne nabave iz članka 4. ZJN 2016 i sprječavanju, prepoznavanju i
uklanjanju sukoba interesa sukladno odredbama članaka 75. do 83. ZJN 2016;
     b. o osiguranju pravne zaštite gospodarskim subjektima, i to putem prigovora odgovornoj osobi naručitelja čija je procijenjena vrijednost veća od 15.000,00 eura
     c. o mogućnosti primjene elektroničkih sredstava komunikacije za nabave čija je
procijenjena vrijednost do 15.000,00 eura.

Članak 4.

(1) Pojmovi u smislu ovog Pravilnika imaju sljedeća značenja: 
1. Cijena je cijena ponude bez poreza na dodanu vrijednost (PDV-a), osim ako je izričito propisano drugačije. 
2. Gospodarski subjekt je fizička ili pravna osoba, uključujući podružnicu, ili javno tijelo ili zajednica tih osoba ili tijela, uključujući svako njihovo privremeno udruženje, koja na tržištu nudi izvođenje radova ili posla, isporuku robe ili pružanje usluga neovisno o mjestu poslovnog nastana. 
3. Kriterij za odabir ponude je mjerilo za rangiranje valjanih ponuda i odabir najpovoljnije ponude, a može biti najniža cijena ili ekonomski najpovoljnija ponuda. 
4. Modul jednostavne nabave je dio Elektroničkog oglasnika javne nabave Republike Hrvatske (dalje u tekstu: EOJN RH) putem kojeg se provode postupci jednostavne nabave, uključujući slanje zahtjeva za dostavu ponuda i/ili javnu objavu poziva. 
5. Ugovor o nabavi i narudžbenica koja sadrži sve bitne sastojke ugovora su dokumenti kojima se ugovaraju prava i obveze između naručitelja i odabranog ponuditelja u postupku jednostavne nabave. 6. Ponuditelj je gospodarski subjekt koji je dostavio ponudu. 
7. Predmet nabave su robe, radovi i usluge koje nabavlja naručitelj, a koji mora biti određen sukladno članku 9. Ovog Pravilnika. 
8. Prigovor je pravni lijek iz članka 44. ovog Pravilnika kojim ponuditelj pobija odluku o odabiru i o kojem odlučuje odgovorna osoba naručitelja. 
9. Procijenjena vrijednost nabave je ukupna procijenjena vrijednost nabave bez PDV-a, određena sukladno članku 2. stavku 2. ovog Pravilnika.
10. Registar ugovora je evidencija izdanih narudžbenica i/ili sklopljenih ugovora o nabavi u postupcima jednostavne nabave sukladno članku 28. Zakona o javnoj nabavi (Narodne novine 120/16, 114/22 i 48/2026, u daljnjem tekstu: Zakon), koji vodi Naručitelj
11. Zahtjev za dostavu ponuda je zahtjev kojim naručitelj poziva gospodarske subjekte na dostavu ponude, a sadrži najmanje podatke iz članka 18. stavka 2. ovog pravilnika te se dostavlja elektroničkom poštom ili putem Modula jednostavne nabave. 
(2) Pojmovi koji se koriste u ovom Pravilniku, a koji imaju rodno značenje, koriste se neutralno i
odnose se jednako na muški i ženski rod.

II. NAČELA I PRAVILA POSTUPANJA

Članak 5.

(1) U provedbi postupaka jednostavne nabave sukladno ovom Pravilniku, Naručitelj je obvezan
poštivati osnovna načela javne nabave (načelo slobode kretanja robe, načelo slobode poslovnog nastana i načela slobode pružanja usluga), kao i načela koja proizlaze iz navedenih načela (načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti).
(2) Jednostavna nabava ne smije biti osmišljena s namjerom da se određenim gospodarskim subjektima neopravdano da prednost ili ih se stavi u nepovoljan položaj. 
(3) Naručitelj je dužan  primjenjivati odredbe ovog pravilnika na način koji omogućava učinkovitu nabavu te ekonomično i svrhovito trošenje javnih sredstava, postupajući pažnjom dobrog gospodarstvenika.
(4) Vrijednost nabave ne smije se dijeliti s namjerom izbjegavanja primjene Zakona ili postupaka jednostavne nabave propisanih ovom Pravilnikom.


Članak 6.

(1) U provedbi postupaka nabave iz ovog Pravilnika, obavezno je primjenjivati i druge važeće
zakonske i podzakonske akte, kao i interne akte, a koji se odnose na pojedini predmet nabave
u smislu posebnih zakona te općih i posebnih akata Naručitelja.

Članak 7.
(1) Komunikacija i svaka druga razmjena informacija između naručitelja i gospodarskih subjekata obavlja se putem EOJN RH, a za nabave procijenjene vrijednosti jednake ili manje od 5.000,00 eura može se obavljati i elektroničkom poštom.
 (2) Iznimno, kada primjena elektroničke komunikacije nije moguća, komunikacija se može obaviti sredstvima komunikacije koja nisu elektronička.

Članak 8.

(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe
interesa u vezi s postupkom nabave kako bi se izbjeglo narušavanje tržišnog natjecanja i
osiguralo jednako postupanje prema svim gospodarskim subjektima.
(2) U ovom se Pravilniku na sukob interesa primjenjuju odredbe članaka 75. do 83. ZJN 2016.
(3) Gospodarskim subjektom s kojim naručitelj može biti u sukobu interesa smatra se ponuditelj,
član zajednice ponuditelja, podugovaratelj i drugi subjekt na kojeg se ponuditelj oslanja.


III. POKRETANJE I PRIPREMA POTUPKA JEDNOSTAVNE NABAVE

Članak 9.

(1) Naručitelj donosi Plan nabave za kalendarsku godinu. U Planu nabave navode se svi predmeti
nabave čija je procijenjena vrijednost jednaka ili veća od 5.000,00 eura (bez PDV-a).
(2) Plan nabave Naručitelja za kalendarsku godinu, kao i sve njegove kasnije izmjene i dopune,
donosi odgovorna osoba naručitelja sukladno prethodno pribavljenim prijedlozima organizacijskih jedinica i nositelja planiranja Naručitelja.
(3) Plan nabave za kalendarsku godinu, kao i sve njegove kasnije izmjene i dopune, Naručitelj
objavljuje u EOJN RH.
(4) Organizacijska jedinica naručitelja u čiji djelokrug rada spadaju poslovi javne nabave koordinira poslove pripreme plana nabave i svih njegovih izmjena i dopuna, te obavlja poslove objave plana nabave i svih njegovih izmjena i dopuna u EOJN RH.
(5) Sve izmjene i dopune Plana nabave organizacijska jedinica naručitelja u čiji djelokrug rada spadaju poslovi javne nabave je dužna  objaviti u roku od 8 dana od dana njihovog donošenja.

Članak 10.

(1) Naručitelj, provodi analizu tržišta u svrhu određivanja predmeta nabave, prikupljanja
podataka za izradu plana nabave ili izmjena plana nabave i pripreme nabave i informiranja
gospodarskih subjekata o svojim planovima i zahtjevima u vezi s nabavom.
(2) Analiza tržišta obuhvaća prikupljanje informacija o predmetu nabave, gospodarskim
subjektima koji sudjeluju na tržištu, aktualnim uvjetima na tržištu te drugim okolnostima koje
utječu na izradu plana nabave i uvjete nabave.
(3) Informacije prikupljene analizom tržišta ne smiju se interpretirati na način da imaju za
posljedicu narušavanje tržišnog natjecanja ili kršenje načela zabrane diskriminacije i
transparentnosti

Članak 11.

(1) Potrebu za nabavom može iskazati svaki djelatnik Poliklinike dostavom zahtjeva za pokretanje postupka organizacijskoj jedinici naručitelja u čiji djelokrug rada spadaju poslovi javne nabave pisanim podneskom ili elektroničkom poštom. Poseban obrazac nije propisan.
(2) Organizacijska jedinica u čiji djelokrug spadaju poslovi javne nabave provjerava je li nabava usklađena s planom nabave i financijskim planom naručitelja, a pokretanje postupka odobrava ravnatelj kao odgovorna osoba naručitelja.
(3) Postupak jednostavne nabave koji se provodi putem Modula jednostavne nabave u EOJN RH pokreće se odlukom o početku postupka, kojom odgovorna osoba naručitelja imenuje stručno povjerenstvo za nabavu od najmanje dva (2) člana. Stručno povjerenstvo priprema i provodi postupak jednostavne nabave.
(4) Postupci koji se ne provode putem Modula jednostavne nabave u EOJN RH pripremaju i provode djelatnici organizacijske jedinice u čiji djelokrug spadaju poslovi javne nabave.


IV. PREDMET I PROCIJENJENA VRIJEDNOST NABAVE

                                                         Članak 12.

(1) Predmet nabave mora se opisati na jasan, nedvojben, potpun i neutralan način koji osigurava usporedivost ponuda u smislu uvjeta i zahtjeva koji su postavljeni. 
(2) Opis predmeta nabave ne smije pogodovati određenom gospodarskom subjektu. 
(3) Predmet nabave određuje se na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.

Članak 13.

(1) Procijenjena vrijednost nabave mora biti  određena u trenutku pokretanja postupka jednostavne nabave, odnosno slanja zahtjeva za dostavu ponuda. 
(2) Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV), uključujući sve opcije i moguća obnavljanja ugovora odnosno narudžbenica.

V. POSTUPAK NABAVE
Članak 14.

(1) Postupci jednostavne nabave procijenjene vrijednosti manje od 5.000,00 eura bez PDV-a provode se prikupljanjem najmanje jedne (1) ponude. Postupak, na temelju prethodnog odobrenja ravnatelja, provodi odjel u čijem se djelokrugu nalaze poslovi javne nabave. Ponuda čija cijena prelazi procijenjenu vrijednost nabave propisanu ovim stavkom odbit će se kao neprihvatljiva. 
(2) Jednostavna nabava procijenjene vrijednosti jednake ili veće od 5.000,00 eura, a manje ili jednake od 25.000,00 eura za robe i usluge, odnosno manje ili jednake od 45.000,00 eura za radove, provodi se putem Modula jednostavne nabave u EOJN RH slanjem zahtjeva za dostavu ponuda prema najmanje tri (3) gospodarska subjekta i/ili javnom objavom, u skladu s ovim Pravilnikom. Ponuda čija cijena prelazi iznose najvećih procijenjenih vrijednosti nabave propisanih ovim stavkom odbit će se kao neprihvatljiva, osim ako je postupak proveden javnom objavom u Modulu jednostavne nabave u EOJN RH. 
(3) Jednostavna nabava procijenjene vrijednosti veće od 25.000,00 eura za robu i usluge, odnosno veće od 45.000,00 eura za radove, provodi se putem javne objave u Modulu jednostavne nabave u EOJN RH. Postupak se provodi prema zahtjevu za pokretanje postupka jednostavne nabave. Ponuda čija je cijena jednaka ili veća od pragova jednostavne nabave propisanih Zakonom  odbit će se kao neprihvatljiva. 
(4) Iznimno, naručitelj nije obvezan provesti postupak jednostavne nabave sukladno stavcima 2. i 3. ovog članka već ga provodi slanjem zahtjeva za dostavu ponuda prema 
manje od tri (3)  gospodarska subjekta putem Modula jednostavna nabava u EOJN RH
     a. ako nije podnesena nijedna ponuda ili nijedna valjana ponuda u prethodno
provedenom postupku jednostavne nabave, pod uvjetom da početni ugovorni uvjeti
nisu bitno izmijenjeni
     b. ako zbog objektivnih razloga predmet nabave može izvršiti, isporučiti ili pružiti samo
određeni gospodarski subjekt, i to:
      1. ako je predmet nabave stvaranje ili stjecanje jedinstvenog umjetničkog djela ili
umjetničke izvedbe
      2. ako iz tehničkih razloga predmet nabave može isporučiti samo određeni
gospodarski subjekt ili
      3. ako je to nužno radi zaštite isključivih prava, uključujući prava intelektualnog
vlasništva
     c. ako postoji iznimna žurnost uzrokovana događajima koje naručitelj nije mogao
predvidjeti niti na njih utjecati.
(5) Razlozi za primjenu iznimke iz stavka 4. ovoga članka navode se i obrazlažu te prilažu dokazi o njezinu postojanju, ako je primjenjivo,  u objavi u Modulu jednostavne nabave u EOJN RH


Članak 15.

(1) Način dostave ponude određuje se u zahtjevu za dostavu ponuda. 
(2) Zahtjev za dostavu ponuda obvezno sadrži: podatke o naručitelju (naziv, sjedište, OIB, osobu ili službu zaduženu za kontakt), evidencijski broj nabave, vrstu postupka, procijenjenu vrijednost nabave, opis, količinu i tehničke specifikacije predmeta nabave (troškovnik), rok za dostavu ponude, mjesto i rok izvršenja te kriterij za odabir. 
(3) Zahtjev za dostavu ponuda može sadržavati i druge podatke koji se odnose na osnove isključenja, uvjete sposobnosti gospodarskog subjekta, jamstva i ostale odredbe (obilazak lokacije, posebni uvjeti izvršenja, odredbe koje se odnose na zajednicu ponuditelja, podugovaratelje i oslanjanje na sposobnost drugih subjekata, navod o primjeni trgovačkih običaja (uzanci), norme osiguranja kvalitete ili upravljanja okolišem i drugo). 
(4) U postupcima jednostavne nabave zahtjev za dostavu ponuda šalje se istodobno svim gospodarskim subjektima. 

Članak 16.

(1) Rok za dostavu ponuda iznosi u pravilu najmanje 5 dana od dana slanja zahtjeva za dostavu ponuda. 
(2) U opravdanim slučajevima (iznimna žurnost i dr.) može se odrediti i kraći rok za dostavu ponuda ako je kraći rok objektivno dovoljan za dostavu ponuda. 

Članak 17.

(1) Ponude se dostavljaju naručitelju putem elektroničke pošte naznačene u zahtjevu za dostavu ponuda ili putem Modula jednostavne nabave u EOJN RH. 
(2) Otvaranje ponuda nije javno. 
(3) Ako se postupak jednostavne nabave provodi putem Modula jednostavne nabave u EOJN RH, o otvaranju ponuda sastavlja se zapisnik koji generira EOJN RH. 
(4) Ponude zaprimljene nakon roka za dostavu ponuda neće se razmatrati. 

Članak 18.

(1) Ponude zaprimljene u roku za dostavu ponuda pregledavaju se i ocjenjuju na temelju uvjeta i zahtjeva navedenih u zahtjevu za dostavu ponuda. 
(2) Ponude se uspoređuju na temelju cijene ponuda bez poreza na dodanu vrijednost. 
(3) Ako je zaprimljeno više ponuda ili je postupak proveden u Modulu jednostavne nabave u EOJN RH, o pregledu i ocjeni ponuda sastavlja se zapisnik. 
(4) Zapisnik o pregledu i ocjeni ponuda sadrži najmanje analitički prikaz zaprimljenih ponuda sukladno uvjetima i zahtjevima iz poziva za dostavu ponuda i rangiranje valjanih ponuda prema kriteriju za odabir. 
(5) Zapisnik potpisuju članovi stručnog povjerenstva, a ako nema stručnog povjerenstva, zapisnik potpisuje službenik koji je pregledao i ocijenio ponude te njemu neposredno nadređeni službenik. 

Članak 19.

(1) Naručitelj na osnovi rezultata pregleda i ocjene ponuda te kriterija za odabir ponude izrađuje obavijest o dodjeli ugovora/narudžbenice, odnosno ako je postupak jednostavne nabave proveden putem Modula jednostavne nabave u EOJN RH odluku o odabiru i/ili obavijest o dodjeli ugovora/narudžbenice, ili odluku o poništenju postupka.
 (2) Obavijest o dodjeli ugovora/narudžbenice, odnosno odluka o odabiru dostavlja se ponuditeljima elektroničkom poštom ili putem Modula jednostavne nabave. U EOJN RH. 
(3) Ako je u postupku jednostavne nabave iz članka 24. prikupljena jedna ponuda koja je ujedno i odabrana, ne izrađuje se obavijest o dodjeli ugovora/narudžbenice, nego se ponuditelju izdaje narudžbenica, odnosno sklapa se ugovor o nabavi. 
(4) Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije. 
(5) Obavijest o dodjeli ugovora/narudžbenice i/ili odluka o odabiru sadrži: podatke o javnom naručitelju, predmet nabave, procijenjenu vrijednost nabave, naziv ponuditelja čija je ponuda odabrana, razloge odabira te, u postupcima jednostavne nabave čija je procijenjena vrijednost veća od 15.000,00 eura, uputu o pravu na podnošenje prigovora. 
(6) Odabranom ponuditelju izdat će se narudžbenica ili će se s njim sklopiti ugovor o nabavi.
(7) U postupcima jednostavne nabave čija je procijenjena vrijednost veća od 15.000,00 eura ne može se sklopiti ugovor o nabavi, odnosno izdati narudžbenica do isteka roka za podnošenje prigovora, osim ako je u postupku nabave zaprimljena samo jedna ponuda koja je ujedno odabrana

Članak 20.

(1) Naručitelj je obvezan poništiti postupak jednostavne nabave ako:
        1. postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije, 
         2. postanu poznate okolnosti zbog kojih bi došlo do sadržajno bitno drugačijeg poziva za dostavu ponuda da su bile poznate prije, 
         3. nije pristigla nijedna ponuda, 
         4. nema nijednog sposobnog ponuditelja, 
         5. je cijena svih ponuda jednaka ili veća od pragova jednostavne nabave, 
         6. nakon isključenja ponuditelja ili odbijanja ponuda ne preostane nijedna valjana ponuda,  
         7. je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana sredstva te isto nije u suprotnosti s pravilima iz članka 23.(8) ovog   Pravilnika, 
         8. ako je to potrebno radi zaštite javnog interesa.
 (2) Odluka/obavijest o poništenju postupka jednostavne nabave dostavlja se elektroničkom poštom ili putem Modula jednostavne nabave u EOJN RH gospodarskim subjektima kojima je upućen ili su preuzeli zahtjev za dostavu ponuda ako se postupak poništava prije isteka roka za dostavu ponuda, odnosno gospodarskim subjektima koji su u roku za dostavu ponude predali ponudu ako se postupak poništava nakon otvaranja ponuda. 
(3) Odluka/obavijest o poništenju postupka jednostavne nabave sadrži: podatke o javnom naručitelju, predmet nabave, procijenjenu vrijednost nabave i obrazloženi razlog poništenja.   
(4) Na odluku/obavijest o poništenju postupka jednostavne nabave nije dopušten prigovor.


VI. PRIGOVOR

                                                           Članak 21.

(1) Ponuditelju koji je sudjelovao u postupku jednostavne nabave čija je procijenjena vrijednost
nabave veća od 15.000,00 eura dopušteno je podnijeti prigovor u pisanom obliku odgovornoj
osobi naručitelja:
     a) na Dokumentaciju o nabavi ili izmjenu dokumentacije o nabavi koja je u Modulu
jednostavna nabava u EOJN RH dostavljena gospodarskom subjektu ili je javno objavljena i
     b) na odluku o odabiru ili odluku o poništenju.
(2) Pravo na prigovor ima gospodarski subjekt koji, radi zaštite svojih prava ili pravnih interesa,
smatra da mu je povrijeđeno pravo, obveza ili pravni interes.
(3) Prigovor se u slučajevima iz stavka 1. toče a) i b) izjavljuje u roku od 5 dana od primitka odluke
o odabiru ili poništenju.
(4) Podnošenje prigovora odgađa sklapanje ugovora ili izdavanje narudžbenice.
(5) Gospodarski subjekt ima pravo podnijeti prigovor na sadržaj dokumentacije o nabavi ili sadržaj
ispravka dokumentacije o nabavi samo ukoliko je najkasnije tijekom 5. dana od dana dostave
ili javne objave dokumentacije o nabavi ili izmjene dokumentacije o nabavi upozorio naručitelja na konkretnu nezakonitost putem EOJN RH i ukoliko naručitelj predmetnu nezakonitost nije ispravio. U slučaju žurne situacije propisno opravdane od strane naručitelja rok u kojemu je gospodarski subjekt obvezan upozoriti naručitelja na konkretnu nezakonitost je najkasnije tijekom 3. dana od dana dostave ili javne objave dokumentacije o nabavi ili izmjene dokumentacije o nabavi.
(6) Odredbe o prigovoru se navode u Dokumentaciji o nabavi.

Članak 22.

(1) Prigovor se dostavlja naručitelju elektroničkim sredstvima komunikacije putem Modula jednostavne nabave u EOJN RH.
Ukoliko u konkretnom postupku jednostavne nabave dostava prigovora putem Modula jednostavne nabave u EOJN RH nije omogućena, prigovor se dostavlja putem elektroničkim sredstvima komunikacije putem e-maila navedenog u Dokumentaciji o nabavi.
(2) Prigovor mora sadržavati najmanje: 
     1. podatke o podnositelju prigovora, 
     2. oznaku postupka jednostavne nabave (evidencijski broj nabave ili broj objave u EOJN RH), 
     3. odluku naručitelja na koju se prigovor odnosi, 
     4. kratko obrazloženje činjenica i navoda na kojima se prigovor temelji.
(3) Ako prigovor sadržava kakav nedostatak koji onemogućuje postupanje po prigovoru, odnosno ako je nerazumljiv ili nepotpun, naručitelj će putem Modula jednostavne nabave u EOJN RH pozvati podnositelja prigovora da u roku od 3 dana otkloni nedostatak, uz upozorenje na pravne posljedice ako to u određenom roku ne učini
(4) Prigovor koji nije dostavljen sukladno stavku 1. ovoga članka odbacit će se.

Članak 23.

(1) Podnositelj prigovora može odustati od prigovora sve do dostave odluke o prigovoru.
(2) Odustanak od prigovora ne može se opozvati.
(3) Ako podnositelj prigovora odustane od prigovora, odgovorna osoba naručitelja će obustaviti
postupak po prigovoru.

Članak 24.

(1) Odgovorna osoba naručitelja odlučuje o prigovoru u roku od 8 (osam) dana od dana
podnošenja prigovora. Odgovorna osoba naručitelja, u postupku po prigovoru, može:
a) obustaviti postupak po izjavljenom prigovoru ako gospodarski subjekt koji je izjavio prigovor odustane od prigovora,
b) odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti,
      c)   odbiti prigovor kao neosnovan,
      d)   usvojiti prigovor te poništiti odluku o odabiru, nakon čega će se provesti ponovni postupak 
            pregleda i ocjene ponuda i donijeti nova odluka o odabiru.
(2) Odluka o prigovoru dostavlja se podnositelju prigovora putem Modula jednostavne nabave u EOJN RH. 
(3) Protiv odluke odgovorne osobe Naručitelja donesene u povodu prigovora žalba nije dopuštena. (4) Podnositelju prigovora ne pripada pravo na naknadu troškova u povodu izjavljenog prigovora.

VII PRAĆENJE I IZVRŠENJE

                                                             Članak 25.

(1) Dokumentacija jednostavne nabave čuva se četiri godine od dana sklapanja ugovora o jednostavnoj nabavi odnosno od izdavanja narudžbenice, osim ako nije osnovnim ugovorom o financiranju drugačije propisano (npr. ugovor o sufinanciranju iz EU fondova i sl.) ili nekim drugim provedbenim propisima.
(2) Naručitelj osigurava revizijski trag koji se sastoji najmanje od zahtjeva za dostavu ponuda s dokazom o istodobno slanju gospodarskim subjektima, dostavljenih ponuda, zapisnika o pregledu i ocjeni ponuda, ako je primjenjivo, obavijesti o odabiru s dokazom slanja ponuditeljima, ako je primjenjivo, izdane narudžbenice / sklopljenog ugovora i svih njihovih dodataka.

Članak 26.

(1) U registru ugovora o javnoj nabavi i okvirnih sporazuma Naručitelja (u daljnjem tekstu: Registar
ugovora) evidentiraju se svi predmeti nabave čija je procijenjena vrijednost nabave jednaka ili
veća od 5.000,00 eura, a koji su navedeni u Planu nabave Naručitelja.
(2) Organizacijska jedinica naručitelja u čiji djelokrug rada spadaju poslovi javne nabave objavljuje registar ugovora i redovito ga ažurira.
(3) Registar ugovora i sve njegove kasnije promjene Naručitelj je obvezan objaviti u EOJN RH.
(4) U slučaju jednostavne nabave, ako Naručitelj predmet nabave nabavlja putem narudžbenica,
u Registar ugovora unosi se ukupni iznos za taj predmet nabave, neovisno o broju
narudžbenica izdanih tijekom godine.
(5) Ako su za predmet jednostavne nabave, narudžbenice izdavane za više gospodarskih subjekata, u Registar ugovora unosi se ukupni iznos za taj predmet nabave za svakog pojedinog gospodarskog subjekta, neovisno o broju narudžbenica izdanih tijekom godine jednom gospodarskom subjektu.
(6) Naručitelj je obvezan ažurirati Registar ugovora prema potrebi, a najmanje jedanput u šest mjeseci.

VIII. ZAVRŠNE ODREDBE
Članak 27.

(1) Ovaj Pravilnik stupa na snagu osmog dana nakon dana objave na oglasnoj ploči Naručitelja i mrežnoj stranici Poliklinike za bolesti dišnog sustava.
(2) Početkom primjene ovog Pravilnika prestaje važiti Pravilnik o provedbi postupaka jednostavne nabave od 14. kolovoza 2026. godine., BROJ:251-787-636/26

                                                                                                            Predsjednica Upravnog vijeća:
                                                                                                                  prim.dr.sc.Jelena Ostojić, 
                                                                                                          dr.med., spec. internist i pulmolog                    


Ovaj Pravilnik objavljen je na oglasnoj ploči Poliklinike za bolesti dišnog sustava dana
18. rujna  2026. godine i stupa na snagu dana 26. rujna 2026. godine.

BROJ:251-787-735/26-4
Zagreb, 18. rujna 2026.                                                                                                                              
                                                                                                                                      Ravnatelj

				                                              Radovan Zrilić, dr. med. 
                                                                                              spec. internist i pulmolog


